謝傅參議彥濟惠笋用山谷韻
作者：黄公度
朝代：宋

paragraphs: 北方九月霜，賓盤無生菜。
嶺南信地暖，窮冬竹萌賣。
君念庾郎貧，繭栗供庖宰。
中有歲寒姿，真時久不壞。
前身渭川侯，千畝償宿債。
珍可配天花，賤不數石芥。
早薤與晚菘，奴僕望賓介。
文園酒渴餘，想不厭姑嘬。
預恐吹作竹，明日東風噫。
急須驅兒童，傾筐携采采。